Rozhodnutie č. ../2002 Asociačnej rady
medzi Európskymi spoločenstvami a ich členskými štátmi na jednej strane a Slovenskou republikou na druhej strane 

z ..........2002
dopĺňajúce Protokol č. 4 dohody týkajúci sa definície pojmu „pôvodné výrobky“ a metód administratívnej spolupráce

	Asociačná rada

	berúc do úvahy Európsku dohodu vytvárajúcu asociáciu Európskych spoločenstiev a ich členských štátov na jednej strane a Slovenskej republiky na druhej strane,1) ďalej len „dohoda“, podpísanú v Luxemburgu 4. októbra  1993, najmä článok 38 jej Protokolu č. 4,

Keďže:

1.	Protokol č. 4 dohody týkajúci sa definície pojmu „pôvodné výrobky“ a metód administratívnej spolupráce, ďalej len „protokol“, sa niekoľkokrát zmenil; začlenenie týchto zmien do textu protokolu sa preto ukazuje ako nevyhnutné v záujme jasnosti a právnej istoty pravidiel pôvodu, ktoré sa majú uplatňovať,

2.	sa vyžadujú tiež technické zmeny pravidiel opracovania, aby sa zohľadnili zmeny Harmonizovaného systému opisu a číselného označovania tovaru (ďalej len „Harmonizovaný systém“), ktorý je účinný od 1. januára 2002,

3.	určité spracovateľské požiadavky potrebné pre nepôvodné materiály na to, aby získali štatút pôvodných, sa musia zmeniť, aby sa zohľadnil nedostatok výroby určitého materiálu v rámci zmluvných strán a špecifických podmienok, podľa ktorých sa niektoré výrobky (monolitické integrované obvody) majú získať vrátane obmedzených spracovateľských operácií mimo zmluvných strán,

4.	je potrebné vykonať niektoré technické zmeny na odstránenie rozdielov medzi rozličnými jazykovými verziami textu,

5.	pre správne uplatňovanie dohody s ohľadom na uľahčenie práce pre užívateľov a colné orgány je vhodné včleniť všetky príslušné ustanovenia do nového textu protokolu,

6.	je potrebné zachovať spoločne s protokolom spoločné vyhlásenie týkajúce sa kniežatstva Andorra a republiky San Marino, ako aj revíziu zmien pravidiel pôvodu v dôsledku zmien Harmonizovaného systému,

rozhodla takto:

 Článok 1

Protokol č. 4 dohody týkajúci sa definície pojmu „pôvodné výrobky“ a metód administratívnej spolupráce sa nahrádza textom pripojeným k tomuto rozhodnutiu vrátane spoločných vyhlásení, ktoré sa ho týkajú.

Článok 2

Toto rozhodnutie nadobudne platnosť dňom jeho prijatia.

Rozhodnutie sa bude uplatňovať od 1. januára 2003.

Vyhotovené v ................................

								Za Asociačnú radu predseda:

PROTOKOL  č. 4
týkajúci sa definície pojmu "pôvodné výrobky" a metód
administratívnej spolupráce

SR - ES

PROTOKOL č. 4

týkajúci sa definície pojmu "pôvodné výrobky" a metód
administratívnej spolupráce

O B S A H:

HLAVA I 		VŠEOBECNÉ USTANOVENIA
Článok 1 		Definície

HLAVA II 		DEFINÍCIA POJMU "PÔVODNÉ VÝROBKY"
Článok 2 		Všeobecné požiadavky
Článok 3 		Kumulácia v Spoločenstve 
Článok 4 		Kumulácia  v Slovenskej republike
Článok 5 		Úplne získané výrobky
Článok 6 		Dostatočne opracované alebo spracované výrobky
Článok 7 		Nedostatočné opracovanie alebo spracovanie
Článok 8 		Určujúca jednotka
Článok 9 		Príslušenstvo, náhradné dielce a náradie
Článok 10 		Súpravy
Článok 11 		Neutrálne prvky

HLAVA III 		ÚZEMNÉ POŽIADAVKY
Článok 12		Územný princíp
Článok 13 		Priama doprava
Článok	14		Výstavy

HLAVA IV 		VRÁTENIE CLA ALEBO OSLOBODENIE OD CLA
Článok 15 		Zákaz vrátenia cla alebo oslobodenia od cla

HLAVA V 		DÔKAZ O PÔVODE
Článok 16 		Všeobecné požiadavky
Článok 17 		Postup pri vydávaní sprievodného osvedčenia EUR.1
Článok 18 	Sprievodné os
vedčenie EUR.1 vystavené dodatočne
Článok 19 		Vydanie duplikátu sprievodného osvedčenia EUR.1
Článok 20 	Vydanie sprievodného osvedčenia EUR.1 na základe skôr  vydaného alebo vystaveného dôkazu o  pôvode
Článok 20a		Účtovné delenie
Článok 21 		Podmienky na vystavenie vyhlásenia na faktúre
Článok 22 		Schválený vývozca
Článok 23 		Platnosť dôkazu o pôvode
Článok 24 		Predkladanie dôkazu o pôvode
Článok 25 		Dovoz po častiach
Článok 26 		Oslobodenie od dôkazu o pôvode
Článok 27 		Podporné dokumenty
Článok 28 		Uchovanie dôkazu o pôvode a podporných dokumentov
Článok 29 		Nezrovnalosti a formálne chyby
Článok 30 		Sumy vyjadrené v eurách

HLAVA VI 		OPATRENIA NA ADMINISTRATÍVNU SPOLUPRÁCU
Článok 31 		Vzájomná spolupráca
Článok 32 		Overovanie dôkazov o pôvode
Článok 33 		Riešenie sporov
Článok 34 		Sankcie
Článok 35 		Slobodné colné pásma a slobodné colné sklady

HLAVA VII		CEUTA  A  MELILLA
Článok 36		Aplikácia protokolu
Článok 37		Osobitné podmienky
			
HLAVA VIII 	ZÁVEREČNÉ USTANOVENIA
Článok 39 		Zmeny protokolu

Zoznam príloh

Príloha I		Úvodné poznámky k zoznamu v prílohe II
Príloha II	Zoznam operácií opracovania alebo spracovania, ktoré je potrebné vykonať na nepôvodných materiáloch, aby vyrobený výrobok získal štatút pôvodného
Príloha III	Vzor sprievodného osvedčenia EUR.1 a vzor žiadosti pre sprievodné osvedčenie EUR.1
Príloha IV	Text vyhlásenia na faktúre
Príloha V 	Zoznam výrobkov pôvodných v Turecku, na ktoré sa neuplatnia ustanovenia článkov 3 a 4, uvedené v poradí kapitol a položiek HS

Spoločné vyhlásenia

Spoločné vyhlásenie týkajúce sa kniežatstva Andorra
Spoločné vyhlásenie týkajúce sa Republiky San Marino
Spoločné vyhlásenie týkajúce sa revízie zmien pravidiel pôvodu v dôsledku zmien Harmonizovaného systému

HLAVA I
 VŠEOBECNÉ USTANOVENIA
Článok 1
 Definície

Na účely tohto protokolu pojem
a)	"výroba" znamená opracovanie alebo spracovanie, vrátane zmontovania alebo špecifických pracovných postupov,
b)	"materiál" znamená prímesi, suroviny, súčasti, časti a pod., ktoré sa používajú na výrobu výrobku,
c)	"výrobkom" sa rozumie práve vyrobený výrobok, aj keď je zamýšľané jeho neskoršie použitie v inej výrobnej operácii,
d)	"tovar" znamená oboje, materiály aj výrobky,
e)	"colnou hodnotou" sa rozumie hodnota určená podľa Dohody o  uplatňovaní článku VII Všeobecnej dohody o clách a obchode z r. 1994 (Dohoda WTO o colnom hodnotení),
f)	"cena zo závodu" znamená cenu zaplatenú za výrobok výrobcovi v Spoločenstve alebo v Slovenskej republike, v ktorých podniku sa uskutočňuje posledné opracovanie alebo spracovanie, ak táto cena zahŕňa hodnotu všetkých použitých materiálov, zníženú o všetky vnútorné dane, ktoré sa vrátia, alebo sa môžu vrátiť, ak sa získaný výrobok vyváža,
g)	"hodnota materiálov" znamená colnú hodnotu použitých nepôvodných materiálov v čase dovozu, alebo, ak nie je táto hodnota známa a nemožno ju zistiť, prvú zistiteľnú cenu zaplatenú za tieto materiály v Spoločenstve alebo v Slovenskej republike,
h)	"hodnota pôvodných materiálov" znamená hodnotu týchto materiálov určenú podľa písmena g), uplatňovanú mutatis mutandis,
i)	„pridanou  hodnotou“ sa rozumie cena zo závodu znížená o colnú hodnotu všetkých použitých materiálov pôvodných v ostatných krajinách uvedených v článku 3 a 4 alebo, ak colná hodnota nie je známa alebo sa nedá zistiť, znížená o prvú zistiteľnú cenu zaplatenú za materiály v Spoločenstve alebo v Slovenskej republike,  
j)	"kapitoly" a "položky" znamenajú kapitoly a položky (štvormiestne  kódy) používané 
v nomenklatúre Harmonizovaného systému opisu a číselného označovania tovarov (ďalej len "Harmonizovaný systém" alebo "HS"),
k)	"zaradenie" znamená zatriedenie výrobku alebo materiálu do príslušnej položky,
l)	"zásielkou" sa rozumejú výrobky, ktoré súčasne zasiela  ten istý vývozca tomu istému príjemcovi, alebo sa prepravujú od vývozcu k príjemcovi, sprevádzané jedným prepravným dokladom, alebo, ak neexistuje taký doklad, sú sprevádzané jednou faktúrou,
m) "územia" zahŕňajú teritoriálne vody.

HLAVA II
 DEFINÍCIA  POJMU  "PÔVODNÉ VÝROBKY"
 Článok 2
 Všeobecné požiadavky 

1.	Na účely vykonávania tejto dohody sa za pôvodné výrobky v Spoločenstve pokladajú  
a)	výrobky úplne získané v Spoločenstve podľa článku 5,
b)	výrobky získané v Spoločenstve obsahujúce materiály, ktoré v ňom  neboli úplne získané, ak takéto materiály boli podrobené dostatočnému opracovaniu alebo spracovaniu v Spoločenstve podľa článku 6,
c) 	tovar pôvodný v Európskom hospodárskom priestore (EHP) podľa Protokolu č. 4  Dohody  o Európskom hospodárskom priestore.
2.	Na účely vykonávania tejto dohody sa za pôvodné výrobky v Slovenskej republike         pokladajú
a)  výrobky úplne získané v Slovenskej republike podľa článku 5,
b) 	výrobky získané v Slovenskej republike obsahujúce materiály, ktoré v nej  neboli úplne získané, za predpokladu, že takéto materiály boli podrobené dostatočnému opracovaniu alebo spracovaniu v Slovenskej republike podľa článku 6.

         Článok 3
 Kumulácia v Spoločenstve

1.	Výrobky sa považujú za pôvodné v Spoločenstve, ak tam boli získané, obsahujúce materiály pôvodné v Bulharsku, Švajčiarsku (vrátane Lichtenštajnska),1) Českej republike, Estónsku, Maďarsku, Islande, Litve, Lotyšsku, Nórsku, Poľsku, Rumunsku, Slovinsku, Slovenskej republike, Turecku2) alebo Spoločenstve, v súlade s ustanoveniami protokolu o pravidlách pôvodu, ktorý tvorí prílohu dohody medzi Spoločenstvom a každou z týchto krajín, ak opracovanie alebo spracovanie vykonané v Spoločenstve presahuje operácie uvedené v článku 7. Nie je potrebné, aby tieto materiály boli podrobené dostatočnému opracovaniu alebo spracovaniu. Ustanovenia článku 2 ods. 1 tým nie sú dotknuté.
2.	Ak opracovanie alebo spracovanie vykonané v Spoločenstve nepresahuje operácie uvedené v článku 7, získaný výrobok sa považuje za pôvodný v Spoločenstve, len ak hodnota tam pridaná je vyššia ako hodnota použitých materiálov pôvodných v ktorejkoľvek z krajín uvedených v odseku 1. Ak tomu tak nie je, získaný výrobok sa považuje za pôvodný v tej krajine, ktorej pôvodné materiály použité vo výrobe v  Spoločenstve predstavujú najvyššiu hodnotu. 

3.	Výrobky pôvodné v jednej z krajín uvedených v odseku 1, ktoré neboli podrobené opracovaniu alebo spracovaniu v Spoločenstve, si zachovajú pôvod, ak sú vyvezené do niektorej z uvedených krajín.
4.	Kumuláciu uvedenú v tomto článku možno uplatniť len na materiály a výrobky, ktoré získali štatút pôvodu uplatnením pravidiel pôvodu identických s pravidlami v tomto protokole. Spoločenstvo poskytne Slovenskej republike prostredníctvom Európskej komisie podrobnosti o dohodách a im zodpovedajúcich pravidlách pôvodu, ktoré sa uplatňujú s ostatnými krajinami uvedenými v odseku 1. Európska komisia uverejní v Úradnom vestníku Európskych spoločenstiev (séria C) dátum, od ktorého kumuláciu uvedenú v tomto článku smú uplatňovať krajiny uvedené v odseku 1, ktoré splnili potrebné predpoklady.	

Článok 4
 Kumulácia v Slovenskej republike

1.	Výrobky sa považujú za pôvodné v Slovenskej republike, ak tam boli získané, obsahujúce materiály pôvodné v Bulharsku, Švajčiarsku (vrátane Lichtenštajnska),1) Českej republike, Estónsku, Maďarsku, Islande, Litve, Lotyšsku, Nórsku, Poľsku, Rumunsku, Slovinsku, Slovenskej republike, Turecku2) alebo Spoločenstve, v súlade s ustanoveniami protokolu o pravidlách pôvodu, ktorý tvorí prílohu dohody medzi  Slovenskou republikou a každou z týchto krajín, ak opracovanie alebo spracovanie vykonané v Slovenskej republike presahuje operácie uvedené v článku 7. Nie je potrebné, aby tieto materiály boli podrobené dostatočnému opracovaniu alebo spracovaniu. Ustanovenia článku 2 ods. 2 tým nie sú dotknuté.
2.	Ak opracovanie alebo spracovanie vykonané v Slovenskej republike nepresahuje operácie uvedené v článku 7, získaný výrobok sa považuje za pôvodný v Slovenskej republike, len ak hodnota tam pridaná je vyššia ako hodnota použitých materiálov pôvodných v ktorejkoľvek z krajín uvedených v odseku 1. Ak tomu tak nie je, získaný výrobok sa považuje za pôvodný v tej krajine, ktorej pôvodné materiály použité vo výrobe v Slovenskej republike predstavujú najvyššiu hodnotu. 
3.	Výrobky pôvodné v jednej z krajín uvedených v odseku 1, ktoré neboli podrobené opracovaniu alebo spracovaniu v Slovenskej republike, si zachovajú pôvod, ak sú vyvezené do niektorej z uvedených krajín.
4.	Kumulácia uvedená v tomto článku sa smie uplatniť len na materiály a výrobky, ktoré získali štatút pôvodu uplatnením pravidiel pôvodu identických s pravidlami v tomto protokole. Slovenská republika poskytne Spoločenstvu prostredníctvom Európskej komisie podrobnosti o dohodách a im zodpovedajúcich pravidlách pôvodu, ktoré sa uplatňujú s ostatnými krajinami uvedenými v odseku 1. Európska komisia uverejní v Úradnom vestníku Európskych spoločenstiev (séria C) dátum, od ktorého kumuláciu uvedenú v tomto článku smú uplatňovať krajiny uvedené v odseku 1, ktoré splnili potrebné predpoklady.	

Článok 5 
Úplne získané výrobky

1.	Nasledujúce výrobky sa považujú za úplne získané v Spoločenstve alebo v Slovenskej republike:
a) 	nerastné produkty ťažené z ich pôdy alebo dna  morí alebo oceánov,
b) 	rastlinné produkty v nich zbierané,
c) 	živé zvieratá narodené a chované na ich území,
d) 	výrobky zo živých zvierat chovaných na ich území,
e) 	produkty lovu alebo rybolovu uskutočneného na ich území,
f) 	produkty morského rybolovu a iné produkty získané z mora mimo teritoriálnych vôd Spoločenstva alebo Slovenskej republiky ich plavidlami, ktoré sú v týchto krajinách registrované alebo prihlásené a plávajú pod ich vlajkami,
g) 	výrobky spracované na palube ich rybárskych spracovateľských lodí výhradne z produktov uvedených v písmene f), 
h) 	použité predmety zozbierané na ich území, vhodné iba na opätovné získanie surovín, vrátane použitých pneumatík, vhodných na protektorovanie alebo ako  odpad,
i) 	odpady a zvyšky z výrobných operácií uskutočnených na ich území,
j) 	výrobky získané z morského dna alebo z morského podložia ležiaceho mimo ich 
   teritoriálnych vôd, ak majú výlučné právo využívať morské dno alebo morské 
	podložie,   
k) 	tovar vyrobený na ich území výlučne z tovaru uvedeného v písmenách a) až j).

2.	Pojmy „ich plavidlá“ a „ich rybárske spracovateľské lode“ uvedené v odseku 1 písmenách f) a g), možno aplikovať iba na lode,
a) 	ktoré sú registrované alebo prihlásené v členskom štáte Spoločenstva alebo 
v Slovenskej republike,
b) 	ktoré plávajú pod vlajkou členského štátu Spoločenstva alebo Slovenskej republiky,
c) 	z ktorých najmenej 50 % vlastnia štátni príslušníci členského štátu Spoločenstva alebo Slovenskej republiky, alebo spoločnosť s ústredím v jednom z týchto štátov,  ktorých konateľ alebo konatelia, predseda predstavenstva alebo predseda dozornej rady a väčšina členov týchto rád sú štátni  príslušníci členského štátu Spoločenstva alebo Slovenskej republiky a navyše, v prípade akciovej spoločnosti alebo spoločnosti s ručením obmedzeným najmenej polovica základného imania patrí týmto štátom, verejným inštitúciám alebo štátnym príslušníkom uvedených štátov,
d) 	ktorých  kapitán a dôstojníci sú štátni príslušníci členských štátov Spoločenstva alebo Slovenskej republiky a
e) 	ktorých posádku aspoň 75 % tvoria štátni príslušníci členského štátu Spoločenstva alebo Slovenskej republiky .

 Článok 6
 Dostatočne opracované alebo spracované výrobky

1. Na účely vykonávania článku 2 sa výrobky, ktoré neboli úplne získané, považujú 
za dostatočne opracované alebo spracované, ak sú  splnené podmienky uvedené v prílohe II. Uvedené podmienky ustanovujú pre všetky výrobky, na  ktoré sa vzťahuje táto dohoda, operácie opracovania alebo spracovania, ktoré musia byť uskutočnené na nepôvodných materiáloch použitých pri výrobe a uplatňujú sa iba vo vzťahu k takým  materiálom. 
Z toho vyplýva, že ak je pri výrobe iného výrobku  použitý medziprodukt, ktorý získal štatút pôvodu splnením podmienok uvedených v prílohe II, potom sa naň nevzťahujú podmienky platné na výrobok, v ktorom je tento medziprodukt  obsiahnutý a nepôvodné materiály použité pri jeho výrobe  sa neberú do úvahy. 
2. Napriek ustanoveniam odseku 1 nepôvodné materiály, ktoré sa podľa podmienok uvedených v prílohe II nemôžu použiť na výrobu výrobku, môžu sa použiť ak:
a) 	ich celková hodnota nepresahuje 10 % ceny výrobku zo závodu,
b) 	percentuálne vyjadrenie najvyššej hodnoty nepôvodných materiálov ustanovené  
v prílohe II sa  neprekročilo uplatnením tohto odseku.
Tento odsek sa nevzťahuje na výrobky zaradené do kapitol 50 až 63 Harmonizovaného systému.
3.  Odseky 1 a 2 sa uplatnia  podľa ustanovení článku 7.

 Článok 7
 Nedostatočné opracovanie alebo spracovanie

1.	Bez dotknutia ustanovenia odseku 2 sa nasledujúce operácie považujú za nedostatočné na priznanie štatútu pôvodu výrobkov bez ohľadu na splnenie alebo nesplnenie požiadaviek uvedených v článku 6:
a) 	operácie, ktoré zabezpečujú zachovanie dobrého stavu výrobkov počas prepravy a skladovania,
b) 	delenie a zostavovanie zásielok,
c) 	pranie, čistenie; odstraňovanie prachu, oxidu, oleja, farby alebo iných nánosov,
d) 	žehlenie alebo mangľovanie textilu,
e) 	operácie jednoduchého natierania  a leštenia,
f) 	lúpanie, čiastočné alebo úplné bielenie, leštenie a glazúrovanie  obilnín a ryže,
g) 	operácie farbenia cukru alebo formovania do kociek,
h) 	šúpanie, vylupovanie kôstok a lúskanie ovocia, orechov a zeleniny,
i) 	brúsenie, jednoduché mletie alebo jednoduché rezanie,
j) 	osievanie, preosievanie, triedenie, klasifikovanie, združovanie (vrátane tvorby súprav predmetov),
k) 	jednoduché uloženie do fliaš, plechoviek, baniek, demižónov, vriec, debien, škatúľ, upevnenie na karty alebo dosky a všetky iné jednoduché baliace operácie,
l) 	pripájanie alebo otlačenie značiek, štítkov, loga a iných rozlišovacích označení na výrobky alebo ich obaly,
m) 	jednoduché miešanie výrobkov aj odlišného druhu,
n) 	jednoduché skladanie častí predmetov s cieľom vytvoriť kompletný výrobok alebo rozloženie výrobku na časti,
o) 	kombinácia dvoch alebo viacerých operácií uvedených v písmenách a) až n),
p) 	porážka zvierat.

3.	Všetky operácie uskutočnené na danom výrobku v Spoločenstve alebo v Slovenskej  republike sa posudzujú spoločne pri rozhodovaní, či sa opracovanie alebo spracovanie na ňom uskutočnené považuje za nedostatočné podľa odseku 1.

Článok 8
 Určujúca jednotka

1. 	Určujúcou jednotkou, ktorá sa má vziať do úvahy na účely tohto protokolu, sa rozumie  konkrétny výrobok, ktorý sa považuje za základnú jednotku na určenie zaradenia podľa Harmonizovaného systému.
Z toho vyplýva, že 
a) 	ak je výrobok skladajúci sa zo súpravy alebo zostavy  predmetov, zaradený podľa pravidiel Harmonizovaného systému do jednej položky, celok tvorí určujúcu jednotku,
b)	ak  sa zásielka skladá  z množstva  rovnakých  výrobkov  zaradených do rovnakej položky Harmonizovaného systému, musí sa pri uplatnení pravidiel tohto protokolu posúdiť každý výrobok jednotlivo.
2. Ak je podľa všeobecného pravidla 5 na interpretáciu Harmonizovaného systému  zaradený spolu s výrobkom aj obal, potom  je zahrnutý ako jeden celok s výrobkom do rovnakej položky aj na účely určenia pôvodu.

 Článok 9
 Príslušenstvo, náhradné dielce a náradie

Príslušenstvo, náhradné dielce a náradie odoslané so zariadením, strojom, prístrojom alebo vozidlom, ktoré sú súčasťou bežného vybavenia a sú zahrnuté do ceny, alebo nie sú osobitne fakturované, pokladajú sa za celok s takýmto zariadením, strojom, prístrojom alebo vozidlom.

Článok 10
 Súpravy

Súpravy definované v súlade so všeobecným pravidlom 3 na interpretáciu Harmonizovaného systému sa považujú za pôvodné, ak sú pôvodné všetky ich časti. Ak sa však súprava skladá z pôvodných a nepôvodných výrobkov, celok sa považuje za pôvodný, ak hodnota nepôvodných výrobkov nepresahuje 15 % ceny súpravy zo závodu.

 Článok 11
 Neutrálne prvky

Pri určovaní pôvodu výrobku sa neprihliada na pôvod nasledujúcich prvkov, ktoré sa môžu použiť na jeho výrobu:
a) 	elektrická energia a palivo,
b) 	zariadenia a vybavenie,
c) 	stroje a nástroje,
d) 	tovar, ktorý nie je alebo nemá byť súčasťou konečného  zloženia výrobku.

HLAVA III
 ÚZEMNÉ  POŽIADAVKY
 Článok 12
 Územný princíp

1. Podmienky na získanie štatútu pôvodu ustanovené v hlave II musia byť v Spoločenstve alebo Slovenskej republike splnené po celý čas bez prerušenia, s výnimkou ustanovení článku 2 ods. 1 písm. c), článkov 3 a 4 a ods. 3 tohto článku.
2. Ak sa pôvodný tovar vyvezený zo Spoločenstva alebo zo Slovenskej republiky do inej krajiny vracia späť, musí sa považovať, s výnimkou ustanovení článkov 3 a 4, za nepôvodný, ak nie je možné uspokojivo preukázať colným orgánom, že:
a) 	tovar, ktorý sa vracia späť, je totožný s vyvezeným a
b)	nebol podrobený inej operácii ako operácii nevyhnutnej  na jeho uchovanie v dobrom stave v danej krajine alebo pri vývoze.
3.  Získanie štatútu pôvodu podľa podmienok uvedených v hlave II nie je dotknuté opracovaním alebo spracovaním vykonaným mimo územia Spoločenstva alebo Slovenskej republiky  na materiáloch vyvezených zo Spoločenstva alebo Slovenskej republiky  a následne tam späť dovezených, ak
a)	uvedené materiály sú úplne získané v Spoločenstve alebo v Slovenskej republike, alebo boli podrobené opracovaniu alebo spracovaniu nad rámec  operácií uvedených v článku 7 pred tým, ako boli vyvezené, a
b) 	je možné uspokojivo preukázať colným orgánom, že:
i) 	späť dovezený tovar bol získaný opracovaním alebo spracovaním vyvezených materiálov, a
ii)	celková pridaná hodnota získaná mimo Spoločenstva alebo Slovenskej republiky uplatnením ustanovení tohto článku nepresahuje 10 % ceny zo závodu konečného výrobku, na ktorý sa štatút pôvodu požaduje.
4. Na účely odseku 3 sa podmienky na získanie štatútu pôvodu podľa hlavy II neuplatnia 
na opracovanie alebo spracovanie vykonané mimo Spoločenstva alebo Slovenskej republiky. Ak však pravidlo v prílohe II ustanovuje najvyššiu hodnotu všetkých použitých nepôvodných materiálov pri určení štatútu pôvodu konečného výrobku, celková hodnota nepôvodných materiálov použitých na území príslušnej strany spolu s celkovou pridanou hodnotou získanou mimo Spoločenstva alebo Slovenskej republiky podľa ustanovení tohto článku, nesmie presiahnuť uvedené percento.
5. 	Na účely odsekov 3 a 4 sa „celkovou pridanou hodnotou“ rozumejú všetky náklady vzniknuté mimo Spoločenstva alebo Slovenskej republiky, vrátane hodnoty materiálov tam použitých.
6. 	Ustanovenia odsekov 3 a 4 sa neuplatnia na výrobky, ktoré nespĺňajú podmienky uvedené v prílohe II, alebo ktoré sa môžu považovať za dostatočne opracované alebo spracované len uplatnením všeobecnej tolerancie uvedenej v článku 6 ods. 2.
7. 	Ustanovenia odsekov 3 a 4 sa neuplatnia na výrobky kapitol 50 až 63 Harmonizovaného systému.
8. 	Opracovanie alebo spracovanie podľa tohto článku vykonané mimo Spoločenstva alebo Slovenskej republiky sa musí vykonať v režime pasívny zušľachťovací styk alebo podľa obdobného postupu.

 Článok 13
 Priama doprava

1. Preferenčné zaobchádzanie ustanovené dohodou sa týka iba výrobkov spĺňajúcich požiadavky tohto protokolu, ktoré sa prepravujú priamo medzi Spoločenstvom a Slovenskou republikou alebo cez územie iných krajín uvedených v článkoch 3 a 4. Výrobky tvoriace jednu zásielku sa však môžu prepravovať cez iné územia, vrátane preloženia alebo dočasného uskladnenia na týchto územiach, ak sú pod dohľadom colných orgánov v krajine tranzitu alebo  uskladnenia a ak sa s nimi neuskutočňujú iné operácie ako vykladanie, opätovné nakladanie alebo operácie určené na ich uchovanie v dobrom stave. Pôvodné výrobky sa môžu dopravovať potrubím cez iné územia, ako sú územia Spoločenstva alebo Slovenskej republiky.
2. Colným orgánom dovážajúcej krajiny treba preukázať, že boli splnené podmienky ustanovené v odseku 1, a to vo forme
a) 	jednotného prepravného dokladu, ktorý sa vzťahuje na dopravu  cez krajiny tranzitu alebo
b) 	osvedčenia vydaného colnými orgánmi krajiny tranzitu,  ktoré obsahuje
i)	presný opis výrobkov,
ii)	dátum vyloženia a opätovného naloženia výrobkov, prípadne názvy lodí alebo iných použitých dopravných prostriedkov, a
iii)	 potvrdenie podmienok, za ktorých sa výrobky nachádzali v  krajine tranzitu, alebo
c)	iných preukazných dokladov, ak nemožno predložiť  už uvedené doklady.

 Článok 14
 Výstavy

1. Pôvodné výrobky odoslané na výstavu do inej krajiny, než sú  krajiny uvedené v článkoch 3 a 4 a následne predané a dovezené do Spoločenstva alebo do Slovenskej republiky,  majú nárok na uplatnenie preferencií podľa tejto dohody, ak sa colným orgánom uspokojivým spôsobom  preukáže, že
a)	vývozca odoslal tieto výrobky zo Spoločenstva alebo zo Slovenskej republiky do krajiny, v ktorej sa koná výstava a vystavil ich v tejto krajine,
b)	vývozca tieto výrobky predal alebo iným spôsobom prenechal subjektu v Spoločenstve alebo v Slovenskej republike,
c)	výrobky boli odoslané počas výstavy alebo bezprostredne po nej v tom istom stave, v akom boli  odoslané na výstavu, a
d)	výrobky neboli od okamihu odoslania na výstavu použité na iný účel než na predvádzanie na výstave.

2.	Dôkaz o pôvode sa musí vystaviť alebo vyhotoviť v súlade s ustanoveniami hlavy V a obvyklým spôsobom predložiť colným orgánom dovážajúcej  krajiny. Na dôkaz o pôvode treba uviesť názov a adresu výstavy. V prípade potreby možno požadovať  ďalšie písomné doklady o povahe výrobkov a o podmienkach, za ktorých boli  vystavené.
3. Odsek 1 platí pre obchodnú, priemyselnú, poľnohospodársku alebo umeleckú výstavu, veľtrh alebo podobnú  verejnú akciu, ktoré nie sú organizované na súkromné účely v obchodoch alebo podnikateľských prevádzkach s úmyslom  predať zahraničné výrobky a počas ktorých výrobky zostávajú pod colným dohľadom.

 HLAVA IV
 VRÁTENIE CLA ALEBO OSLOBODENIE OD CLA 
Článok 15
Zákaz vrátenia cla alebo oslobodenia od cla

1.
a)	Nepôvodné materiály použité na výrobu výrobkov pôvodných v Spoločenstve, Slovenskej republike alebo v jednej z krajín  uvedených v článkoch 3 a 4, na ktoré je vydaný alebo vystavený  dôkaz  o pôvode podľa hlavy V, nepodliehajú v Spoločenstve ani v Slovenskej republike vráteniu cla alebo oslobodeniu od cla akéhokoľvek druhu.
b)	Výrobky patriace do kapitoly 3 a položiek 1604 a 1605 Harmonizovaného systému, pôvodné v Spoločenstve podľa článku 2 ods. 1 písm. c), na ktoré bol vydaný  alebo vystavený dôkaz o pôvode podľa hlavy V, nepodliehajú v Spoločenstve vráteniu cla ani oslobodeniu od cla  akéhokoľvek druhu.
2. Zákaz uvedený v odseku 1 sa vzťahuje na opatrenia týkajúce sa vrátenia, oslobodenia alebo neplatenia čiastočného alebo úplného cla alebo poplatkov majúcich  rovnocenný účinok, uplatňované v Spoločenstve alebo Slovenskej republike na materiály  použité na výrobu a výrobky podľa odseku 1 písm. b) ak toto vrátenie, oslobodenie alebo neplatenie sa uplatňuje výslovne v prípade, ak sú výrobky získané z týchto materiálov vyvážané a v žiadnom prípade nie sú určené na domáce použitie.
3. Vývozca výrobkov uvedených v dôkaze o pôvode je povinný predložiť kedykoľvek 
na požiadanie colných orgánov všetky doklady, ktoré preukazujú, že za nepôvodné materiály použité na výrobu príslušných výrobkov nebolo vrátené clo a že všetky clá a poplatky majúce rovnocenný účinok, ktoré sa vzťahujú na tieto materiály, boli skutočne zaplatené.
4. Ustanovenia odsekov 1 až 3 sa uplatňujú rovnako na obaly podľa článku 8 ods. 2,  
na príslušenstvo, náhradné dielce a náradie podľa článku 9 a na výrobky v súpravách podľa článku 10, ak sú nepôvodné.
5. Ustanovenia odsekov 1 až 4 sa uplatnia výlučne na materiály, na ktoré sa vzťahuje táto dohoda. Tieto ustanovenia však nevylučujú použitie systému vývozných náhrad 
pre poľnohospodárske výrobky, ak sa uplatňujú pri vývoze v súlade s dohodou.

HLAVA  V
 DÔKAZ  O  PÔVODE
 Článok 16
 Všeobecné požiadavky

1. Výrobky pôvodné v Spoločenstve majú pri dovoze do Slovenskej republiky a výrobky pôvodné v Slovenskej republike majú pri dovoze do Spoločenstva nárok na uplatnenie výhod podľa tejto dohody, ak sa predloží:
a)	  sprievodné osvedčenie EUR.1, ktorého vzor  je uvedený  v prílohe III, alebo
b)	v prípadoch uvedených v článku 21 ods. 1, vyhlásenie ďalej uvádzané ako „vyhlásenie na faktúre“ vystavené vývozcom na faktúre, dodacom liste alebo inom obchodnom doklade, ktorý opisuje výrobky tak podrobne, aby ich bolo možné  identifikovať; text vyhlásenia na faktúre je uvedený v prílohe IV.
 
2. Napriek ustanoveniam odseku 1 majú výrobky pôvodné v podľa tohto protokolu nárok na uplatnenie výhod podľa tejto dohody v prípadoch ustanovených v článku 26 bez toho, aby bol predložený ktorýkoľvek z uvedených dokladov.

Článok 17
 Postup pre vydávanie sprievodného osvedčenia EUR.1

1. Sprievodné osvedčenie EUR.1 vydávajú colné orgány vyvážajúcej krajiny na základe písomnej žiadosti vývozcu alebo na zodpovednosť vývozcu ním splnomocneného zástupcu.
2. Na tieto účely je vývozca alebo jeho splnomocnený zástupca povinný vyplniť  sprievodné osvedčenie EUR.1 a žiadosť, ktorých vzory sú uvedené v prílohe III. Tieto  tlačivá musia byť vyplnené v jednom z jazykov použitých  v tomto protokole a v súlade so všeobecne záväznými predpismi vyvážajúcej krajiny. Ak sú vyplnené ručne, je  potrebné použiť atramentové pero a písať paličkovým písmom. Opis výrobkov sa musí uviesť v príslušnom odseku takým spôsobom, aby nezostali prázdne riadky. Ak nie je  celý tento odsek vyplnený, musí sa posledný riadok opisu podčiarknuť vodorovnou čiarou a prázdny priestor prečiarknuť.
3. Vývozca žiadajúci o vydanie sprievodného osvedčenia EUR.1 je povinný kedykoľvek 
na požiadanie colných orgánov vyvážajúcej  krajiny, v ktorej sa sprievodné osvedčenie  vydáva, predložiť  všetky potrebné doklady preukazujúce pôvod predmetných  výrobkov a splnenie ostatných požiadaviek tohto protokolu.
4.	Sprievodné osvedčenie EUR.1 vydávajú colné orgány členského štátu Spoločenstva alebo Slovenskej republiky v prípade, ak vyvážané výrobky možno považovať za výrobky pôvodné v Spoločenstve, Slovenskej republike, alebo v jednej z krajín uvedených v článkoch 3 a 4 a ak sú splnené ostatné podmienky tohto protokolu.
5. Colné orgány vydávajúce  sprievodné osvedčenie EUR.1 prijmú všetky opatrenia nevyhnutné na kontrolu pôvodu výrobkov a overenie splnenia všetkých ostatných podmienok tohto protokolu. Na tieto účely majú právo  požadovať podklady a vykonať kontrolu  účtov vývozcu či inú kontrolu, ktorú považujú za  účelnú. Tiež zaručia, aby tlačivá uvedené v odseku 2 boli správne vyplnené. Skontrolujú  predovšetkým, či je priestor určený na opis výrobkov vyplnený takým spôsobom, aby bola vylúčená možnosť dodatočného neoprávneného doplnenia.
6. Dátum vydania sprievodného osvedčenia EUR.1 sa uvádza v  odseku 11 osvedčenia.
7. 	Vydané  sprievodné osvedčenie EUR.1 odovzdajú colné orgány  vývozcovi, len čo sa vlastný vývoz uskutočňuje alebo zabezpečuje.

Článok 18
  Sprievodné osvedčenie EUR.1 vystavené dodatočne

1.  Napriek ustanoveniu článku 17 ods. 7 možno za výnimočných okolností vydať sprievodné osvedčenie EUR.1 po uskutočnení vývozu výrobkov, ktorých sa osvedčenie týka, ak
a) v čase vývozu nebolo vydané z dôvodu chyby alebo náhodného opomenutia alebo osobitných okolností, alebo  
b) colným orgánom sa náležite preukázalo, že sprievodné osvedčenie EUR.1  bolo vydané, ale nebolo pri dovoze prijaté z technických príčin.
2. Na účely uplatnenia odseku 1 musí vývozca v žiadosti uviesť  miesto a  dátum vývozu výrobkov, ktorých  sa sprievodné osvedčenie EUR.1 týka a odôvodnenie tejto žiadosti.
3. Colné orgány môžu vydať sprievodné osvedčenie EUR.1 dodatočne  iba po overení, či informácie uvedené v žiadosti vývozcu  súhlasia s údajmi v príslušnom zázname.
4. Sprievodné osvedčenie EUR.1 vystavené dodatočne musí obsahovať jedno z týchto označení:

ES		"EXPEDIDO A POSTERIORI"
DA		"UDSTEDT EFTERFØLGENDE"
DE		"NACHTRÄGLICH AUSGESTELLT"
EL		"ΕΚΔΟΘΕΝ ΕΚ ΤΩΝ ΥΣΤΕΡΩΝ"
EN		"ISSUED RETROSPECTIVELY"
FR		"DÉLIVRÉ A POSTERIORI"
IT		"RILASCIATO A POSTERIORI"
NL		"AFGEGEVEN A POSTERIORI"
PT		"EMITIDO A POSTERIORI"
FI		"ANNETTU JÄLKIKÄTEEN"
SV		"UTFÄRDAT I EFTERHAND"
SK		"VYSTAVENÉ DODATOČNE".
5. Označenia podľa ods. 4 sa uvedú v odseku „Poznámky“ sprievodného osvedčenia EUR.1.
 
Článok 19
 Vydanie duplikátu sprievodného osvedčenia EUR.1

1. V prípade krádeže, straty alebo zničenia sprievodného osvedčenia EUR.1 môže vývozca písomne požiadať colné orgány, ktoré pôvodné osvedčenie vydali, o duplikát vystavený na  základe vývozných dokladov, ktoré vlastnia.
2. Duplikát  vystavený týmto spôsobom musí obsahovať jedno z týchto označení :

ES		"DUPLICADO"
DA		"DUPLIKAT"
DE		"DUPLIKAT"
EL		"ΑΝΤΙΓΡΑΦΟ"
EN		"DUPLICATE"
FR		"DUPLICATA"
IT		"DUPLICATO"
NL		"DUPLICAAT"
PT		"SEGUNDA VIA"
FI		"KAKSOISKAPPALE"
SV		"DUPLIKAT"
SK		"DUPLIKÁT".
3.	Označenie podľa odseku 2  sa uvedie v odseku  "Poznámky"   duplikátu sprievodného osvedčenia EUR.1.
4.	Duplikát, na ktorom musí byť uvedený dátum vystavenia  pôvodného sprievodného  osvedčenia EUR.1, je platný od tohto  dátumu.

 Článok 20
 Vydanie  sprievodného osvedčenia  EUR.1
 na základe skôr vydaného alebo vystaveného dôkazu o pôvode

Ak sú pôvodné výrobky pod dohľadom colných orgánov Spoločenstva alebo Slovenskej republiky, možno nahradiť pôvodný dôkaz o pôvode jedným alebo viacerými  osvedčeniami EUR.1 na účely odoslania všetkých výrobkov alebo ich časti na iné územie v rámci Spoločenstva alebo Slovenskej republiky. Náhradu sprievodného (sprievodných) osvedčenia (osvedčení) EUR.1 vydá colný úrad, pod ktorého dohľadom sa tovar nachádza.

  Článok 20a
Účtovné delenie

1.	Ak z oddeleného skladovania zásob pôvodných a nepôvodných materiálov, ktoré sú rovnaké a vzájomne zameniteľné, vzniknú značné náklady alebo materiálové problémy, môžu colné orgány na základe písomnej žiadosti príslušnej osoby povoliť používanie metódy takzvaného „účtovného delenia“ na spravovanie takých zásob.
2.	Táto metóda musí zabezpečiť, že v určitom referenčnom období množstvo získaných výrobkov, ktoré sa môžu považovať za „pôvodné“, bude rovnaké ako to, ktoré by sa získalo pri fyzickom delení zásob.
3.	Colné orgány môžu podmieniť udelenie takého povolenia podmienkami, ktoré považujú za účelné.
4.	Táto metóda sa zaznamenáva a uplatňuje na základe všeobecných účtovníckych princípov uplatňovaných v krajine, kde sa výrobok vyrobil.
5.	Držiteľ takého povolenia môže požiadať o dôkaz o pôvode, prípadne ak je to možné, vystaviť taký dôkaz na množstvo výrobkov, ktoré sa môžu považovať za pôvodné. 
Na požiadanie colných orgánov držiteľ poskytne prehľad, ako boli množstvá zásob materiálov spravované.
6.	Colné orgány budú monitorovať používanie povolenia a môžu ho kedykoľvek odobrať, ak držiteľ toto oprávnenie nesprávne použije alebo neplní iné podmienky uvedené v tomto protokole.

Článok 21
Podmienky na vystavenie vyhlásenia na faktúre

1. Vyhlásenie na faktúre podľa článku 16 ods. 1 písm. b) môže  vystaviť:
a) schválený vývozca podľa článku 22 alebo
b)	ktorýkoľvek vývozca na zásielku skladajúcu sa z jedného alebo z viacerých nákladových kusov a obsahujúcu  pôvodné výrobky, ktorých celková hodnota nepresahuje  6 000 EUR.
2. Vyhlásenie na faktúre sa môže vystaviť, ak  príslušné výrobky možno považovať za pôvodné v Spoločenstve, Slovenskej republike alebo v jednej z krajín uvedených v článkoch 3 a  4 a ak sú splnené ostatné podmienky tohto protokolu.
3. Vývozca vystavujúci vyhlásenie na faktúre je povinný  kedykoľvek na požiadanie colných orgánov vyvážajúcej krajiny predložiť všetky nevyhnutné doklady preukazujúce pôvod výrobkov a splnenie všetkých ostatných podmienok tohto  protokolu.
4. Vyhlásenie na faktúre vyhotoví vývozca na písacom stroji,  odtlačkom pečiatky alebo tlačou na faktúre, dodacom liste alebo na inom obchodnom doklade. Vyhlásenie, ktorého vzor je  uvedený v prílohe IV, je vystavené v jednom z jazykov použitých v tejto prílohe a v súlade s vnútroštátnymi právnymi predpismi vyvážajúcej krajiny. Ak je vyhlásenie  napísané rukou, je potrebné použiť atramentové pero a písať  tlačenými písmenami.
5. Vyhlásenie na faktúre musí vývozca vlastnoručne  podpísať. Avšak schválený vývozca podľa článku 22 nie je povinný toto vyhlásenie podpísať, ak colným orgánom vyvážajúcej krajiny písomne potvrdí, že berie na seba všetku zodpovednosť za vyhlásenie na faktúre, na ktorej je uvedené  jeho meno tak, ako keby ho bol vlastnoručne podpísal.
6. Vyhlásenie na faktúre je vystavené vývozcom v okamihu, keď  sa výrobky, ktorých sa osvedčenie týka, vyvážajú,  alebo po vývoze,  ak  je  vyhlásenie   v dovážajúcom štáte predložené do dvoch rokov po uskutočnení dovozu   výrobkov, na ktoré sa vzťahuje.
 
Článok 22 
Schválený vývozca

1.	Colné orgány vyvážajúcej krajiny môžu oprávniť vývozcu (ďalej len „schválený vývozca“), ktorý  uskutočňuje časté vývozy výrobkov, na ktoré sa vzťahuje táto dohoda, a ktorý podľa požiadaviek colných úradov poskytuje dostatočné záruky potrebné na overenie pôvodu výrobkov a splnenie ostatných podmienok tohto protokolu, aby vystavoval vyhlásenie na faktúre bez ohľadu na hodnotu týchto výrobkov.  
2.	Colné orgány majú právo podmieniť udelenie štatútu schváleného vývozcu splnením akýchkoľvek požiadaviek, ktoré považujú za účelné.
3.	Colné orgány pridelia schválenému vývozcovi číslo povolenia, ktoré bude uvedené vo vyhlásení na faktúre.
4.	Colné orgány kontrolujú, ako toto povolenie schválený  vývozca využíva.
5.	Colné orgány môžu povolenie kedykoľvek odobrať. Musia tak urobiť, ak schválený vývozca už neposkytuje všetky záruky podľa odseku 1, naďalej nespĺňa podmienky uvedené v odseku 2, alebo ak akýmkoľvek spôsobom zneužíva svoje oprávnenie.

 Článok 23
 Platnosť dôkazu o pôvode

1.	Dôkaz o pôvode je platný štyri mesiace od dátumu jeho  vystavenia vo vyvážajúcej krajine a musí sa predložiť v tejto  lehote colným orgánom dovážajúcej krajiny.
2.	Dôkazy o pôvode predkladané colným orgánom dovážajúcej krajiny po uplynutí lehoty stanovenej v odseku 1 možno prijať na účely uplatnenia preferenčného zaobchádzania v prípadoch, keď je nepredloženie týchto osvedčení v ustanovenej lehote  zapríčinené výnimočnými okolnosťami.
3.	Okrem týchto prípadov oneskoreného predloženia môžu colné orgány dovážajúcej krajiny prijať dôkazy o pôvode, ak pred uplynutím tejto lehoty im boli predložené výrobky.

Článok 24
 Predkladanie dôkazu o pôvode

Dôkaz o pôvode sa predkladá colným orgánom dovážajúcej krajiny v súlade s postupmi platnými v tejto krajine. Colné orgány môžu požadovať preklad dôkazu o pôvode a k dovoznému colnému vyhláseniu požadovať priloženie vyhlásenia dovozcu,  v ktorom potvrdil, že výrobky spĺňajú podmienky vyžadované na účely vykonávania  dohody.

Článok 25
Dovoz po častiach

Ak sa na žiadosť dovozcu a za podmienok určených colnými orgánmi dovážajúcej krajiny dovážajú po častiach rozobrané alebo nezostavené výrobky podľa všeobecného pravidla 2 písm. a) Harmonizovaného systému zaradené do triedy XVI a XVII alebo položiek 7308 a 9406 Harmonizovaného systému, jeden dôkaz o pôvode sa predkladá colným orgánom pri dovoze prvej časti.

 Článok 26
 Oslobodenie od dôkazu o pôvode

1.	Výrobky zasielané ako drobné zásielky fyzickými osobami fyzickým osobám alebo prepravované ako súčasť osobnej batožiny cestujúcich, sa pokladajú za pôvodné výrobky bez predloženia  dôkazu o pôvode, ak tieto výrobky nie sú dovážané na obchodné účely, boli vyhlásené za výrobky spĺňajúce požiadavky tohto protokolu a neexistujú pochybnosti o pravdivosti takého vyhlásenia. V prípade výrobkov zasielaných poštou môže byť toto vyhlásenie uvedené na colnom vyhlásení CN22/CN23 alebo na liste , ktorý sa  pripojí k tomuto dokladu.
2.	Príležitostné dovozy pozostávajúce výhradne z výrobkov na uspokojenie osobných potrieb príjemcov, cestujúcich alebo ich rodín, sa nepovažujú za obchodné, ak je z povahy a množstva výrobkov zrejmé, že sa nedovážajú na obchodný účel.
3.	Celková hodnota výrobkov podľa odseku 2 nesmie byť vyššia ako 500 EUR v  prípade drobných zásielok a 1200 EUR  v prípade výrobkov  tvoriacich časť osobnej batožiny cestujúcich.

 Článok 27
 Podporné dokumenty

Dokladmi uvedenými v článku 17 ods. 3 a v článku 21 ods. 3, ktorými sa preukazuje, že výrobky uvedené v sprievodnom osvedčení EUR.1 alebo na faktúre s vyhlásením vývozcu sa môžu považovať  za výrobky  pôvodné v Spoločenstve, Slovenskej republike alebo v jednej z krajín uvedených v článkoch 3 a 4 a že spĺňajú ostatné požiadavky tohto protokolu, inter alia môžu byť:
a)	priame dôkazy o činnostiach vykonávaných vývozcom alebo dodávateľom pri získavaní  tovaru, tvoriace  napríklad  súčasť  jeho  účtovníctva,
b)	doklady preukazujúce pôvod použitých materiálov, vydané alebo vystavené v Spoločenstve alebo Slovenskej republike, kde sa takéto doklady používajú v súlade s národným právom,
c)	doklady preukazujúce opracovanie alebo spracovanie materiálov v Spoločenstve alebo Slovenskej republike, vydané alebo vystavené v Spoločenstve alebo Slovenskej republike, kde sa také dokumenty používajú v súlade s vnútroštátnymi právnym predpismi,
d)	sprievodné osvedčenie EUR.1 alebo vyhlásenia na faktúre,  preukazujúce pôvod použitých materiálov, vydané alebo vystavené v Spoločenstve alebo Slovenskej republike v súlade s týmto protokolom, alebo v jednej z krajín uvedených v článkoch 3 a 4, v súlade s pravidlami pôvodu, ktoré sú zhodné s pravidlami pôvodu tohto protokolu.

 Článok 28
 Uschovanie dôkazu o pôvode a podporných dokumentov

1.	Vývozca žiadajúci o vydanie sprievodného osvedčenia EUR.1 je povinný uschovať najmenej počas troch rokov dokumenty uvedené v článku 17 ods. 3.
2.	Vývozca vystavujúci vyhlásenie na faktúre je povinný uschovať najmenej počas troch rokov kópie týchto vyhlásení na faktúre a dokumenty uvedené  v článku 21 ods. 3.
3.	Colné orgány vyvážajúcej krajiny, ktoré vydávajú sprievodné osvedčenie EUR.1, sú povinné uschovať najmenej počas troch rokov žiadosti uvedené v článku 17 odsek 2.
4.	Colné orgány dovážajúcej krajiny sú povinné uschovať najmenej počas troch rokov sprievodné osvedčenia EUR.1  a vyhlásenia na faktúre, ktoré im boli predložené.

Článok 29
 Nezrovnalosti a formálne chyby

1.	Zistenie drobných nezrovnalostí medzi  údajmi  uvedenými na dôkaze o pôvode a v dokladoch predložených colnému úradu na účely vybavenia colných formalít pri  dovážaných výrobkoch nezbavuje dôkaz o pôvode ipso  facto platnosti, ak je náležite preukázané, že sa dôkaz  o pôvode vzťahuje na predložené výrobky.
2.	Zrejmé formálne chyby, ako napríklad preklepy na dôkaze o pôvode, nie sú dôvodom na jeho neprijatie, ak také chyby  nevyvolajú pochybnosti o pravdivosti vyhlásenia uvedeného  v tomto dôkaze.

Článok 30
 Sumy vyjadrené v eurách

1.	Na uplatnenie ustanovení článku 21 ods. 1 písm. b) a článku 26 ods. 3 v prípadoch, ak sú výrobky fakturované v inej mene ako v eurách, sumy v národných menách členských štátov Spoločenstva, Slovenskej republiky a ostatných krajín uvedených v článkoch 3 a 4, ktoré zodpovedajú sumám vyjadreným v eurách, určí ročne každá z príslušných krajín.
2.	Na zásielku sa uplatnia ustanovenia článku 21 ods. 1 písm. b) alebo článku 26 ods. 3 s poukazom na menu, v ktorej je vystavená faktúra podľa sumy určenej príslušnou krajinou.
3.	Sumy vyjadrené v národnej mene, sú ekvivalentom tejto národnej meny  voči euro podľa kurzu platného v prvý pracovný deň mesiaca októbra. Sumy sa oznámia Európskej komisii do 15. októbra a použijú sa od 1. januára nasledujúceho roka. Európska komisia oznámi zodpovedajúce sumy všetkým príslušným krajinám.
4.	Krajina môže zaokrúhliť nahor alebo nadol sumy, ktoré sú výsledkom prepočtu súm vyjadrených v eurách na národnú menu. Zaokrúhlená suma sa od sumy, ktorá je výsledkom prepočtu, nesmie odlišovať o viac ako 5 %. Krajina môže ponechať nezmenené sumy ekvivalentov v národnej mene k sumám vyjadreným v eurách, ak v čase ročnej úpravy podľa odseku 3 prepočítané sumy v národnej mene pred zaokrúhlením nahor nie sú vyššie o viac ako 15  %. Sumy ekvivalentov v národnej mene sa môžu ponechať nezmenené, ak by výsledkom prepočtu bolo zníženie hodnoty ekvivalentu.
5.	Sumy vyjadrené v eurách preskúma Asociačný výbor, ak o to požiada Spoločenstvo alebo Slovenská republika. V prípade zmien po tomto preskúmaní Asociačný výbor posúdi potrebu zachovať rovnocenné účinky týchto limitov. Na tento účel môže rozhodnúť aj o úprave súm vyjadrených v eurách.

HLAVA VI
 OPATRENIA NA ADMINISTRATÍVNU SPOLUPRÁCU
 Článok 31
 Vzájomná spolupráca
1.	Colné orgány členských štátov Spoločenstva a Slovenskej republiky si prostredníctvom Európskej komisie vzájomne odovzdajú vzory odtlačkov pečiatok používaných colnými úradmi na vydávanie sprievodných osvedčení EUR.1 a adresy colných orgánov zodpovedných za  následné overovanie týchto osvedčení a vyhlásení na faktúre.
2.	S cieľom zabezpečiť správne vykonávanie tohto protokolu, Spoločenstvo a Slovenská republika  budú vzájomne spolupracovať prostredníctvom svojich colných správ pri kontrole pravosti sprievodných osvedčení EUR.1 alebo vyhlásení na faktúre a pri kontrole správnosti údajov  uvedených v týchto dokumentoch.

 Článok 32
 Overovanie dôkazov o pôvode
1.	Následné overovanie dôkazov o pôvode sa vykonáva náhodne, alebo ak majú colné orgány dovážajúcej krajiny opodstatnenú pochybnosť o pravosti týchto dokladov, o pôvode výrobkov v nich uvedených alebo o splnení iných podmienok podľa tohto protokolu.
2.	Na účely odseku 1 vrátia colné orgány dovážajúcej krajiny sprievodné osvedčenie EUR.1 a faktúru, ak  je predložená, vyhlásenie na faktúre alebo kópie týchto  dokladov colným orgánom vyvážajúcej krajiny, ak je to potrebné, aj s uvedením dôvodov overovania. Získané  doklady a informácie o tom, že údaje uvedené na dôkaze  o pôvode sú nesprávne, sa zašlú spolu so žiadosťou  o následné  overenie ako jej podklad.
3.	Kontrolu vykonávajú colné orgány vyvážajúcej krajiny. Na tieto účely majú colné orgány právo požadovať doklady a uskutočňovať kontrolu účtov vývozcu  alebo inú kontrolu, ktorú považujú za účelnú.
4.	Ak sa rozhodnú colné orgány dovážajúcej krajiny pozastaviť uplatnenie preferenčného zaobchádzania s dotknutými výrobkami až do výsledku overenia, dovozcovi  prepustia výrobky po splnení podmienok, ktoré považujú za nevyhnutné.
5.	Colné orgány žiadajúce o preverenie majú byť informované o jeho výsledku čo najskôr. Z výsledku musí byť zrejmé, či sú doklady pravé, či možno výrobky v nich uvedené považovať  za pôvodné v Spoločenstve, Slovenskej republike alebo v jednej z krajín uvedených  v článkoch 3 a 4 a či sú splnené ostatné podmienky podľa tohto  protokolu.
6.	Ak v prípadoch opodstatnených pochybností nedostanú colné orgány dovážajúcej krajiny odpoveď v lehote desiatich  mesiacov odo dňa doručenia žiadosti o preverenie, alebo ak odpoveď nebude obsahovať dostatočné informácie potrebné na určenie pravosti predmetného dokladu alebo skutočného pôvodu výrobkov, nepriznajú žiadajúce colné orgány nárok na preferenčné zaobchádzanie okrem prípadov s výnimočnými  okolnosťami.

Článok 33
 Riešenie sporov

Spory, ktoré vzniknú v súvislosti s následným overovaním podľa článku 32, a ktoré nemožno vyriešiť medzi colnými orgánmi žiadajúcimi o overenie a colnými orgánmi zodpovednými za toto overenie, alebo prípady rozdielneho výkladu tohto protokolu budú predložené Asociačnému výboru. 
Riešenie všetkých sporov medzi dovozcom a colnými orgánmi dovážajúcej krajiny sa vždy riadi právnymi predpismi tejto krajiny.

Článok 34
 Sankcie

Proti každej osobe, ktorá vystaví alebo zapríčiní vydanie dokladu obsahujúceho nesprávne údaje s cieľom získať preferenčné zaobchádzanie s výrobkami, sa uplatnia sankcie.

Článok 35
 Slobodné colné pásma a slobodné colné sklady

1.	Spoločenstvo a Slovenská republika vykonajú všetky kroky nevyhnutné na zabezpečenie toho, aby výrobky sprevádzané dôkazom o pôvode, ktoré sú pri preprave umiestnené do slobodného colného pásma alebo do slobodného colného skladu umiestneného na ich  území, neboli nahradené iným tovarom a nezaobchádzalo sa s nimi inak, ako je obvyklé na ich zachovanie v dobrom  stave.
2.	Odlišne od  ustanovení odseku 1, ak sú výrobky pôvodné v  Spoločenstve alebo Slovenskej republike umiestnené do slobodného colného pásma alebo do slobodného colného skladu sprevádzané dôkazom o pôvode a sú tu podrobené určitému zaobchádzaniu  alebo spracovaniu, vydajú zodpovedné colné orgány nové sprievodné osvedčenie EUR.1 na základe žiadosti vývozcu, ak toto zaobchádzanie alebo spracovanie je v súlade s ustanoveniami  tohto protokolu.

 HLAVA VII
 CEUTA A MELILLA
Článok 36
Používanie protokolu

1.	Termín "Spoločenstvo" uvedený v článku 2 nezahŕňa Ceutu a Melillu.
2.	Na výrobky pôvodné v Slovenskej republike sa po dovoze na Ceutu a Melillu 
vo všetkých ohľadoch   uplatnia tie isté colné postupy, aké sa uplatňujú na výrobky pôvodné na colnom území Spoločenstva podľa Protokolu 2 vstupu Španielskeho kráľovstva a Portugalskej republiky  do Európskych spoločenstiev. Slovenská republika poskytne na dovoz výrobkov, ktoré sú predmetom tejto dohody a sú pôvodné v Ceute a Melille, tie isté colné postupy, ktoré sa poskytujú  na dovoz výrobkov pôvodných v Spoločenstve.
3.	Na účely  aplikácie odseku 2 na výrobky pôvodné v Ceute a Melille, platí tento protokol  mutatis  mutandis s výhradou osobitných podmienok ustanovených v článku 37.

Článok 37
Osobitné podmienky

1.	Nasledujúce výrobky, ak boli priamo dopravené v súlade s ustanoveniami článku 13, sa považujú za:
1.  výrobky pôvodné v Ceute a Melille,
     a) 	výrobky úplne získané v Ceute a Melille,
     b)	výrobky získané v Ceute a Melille výrobou z výrobkov iných ako sú                             	uvedené v písmene a), ak
i) 	uvedené výrobky boli podrobené dostatočnému opracovaniu alebo spracovaniu podľa článku 6, alebo ak
ii) tieto výrobky sú pôvodné v Slovenskej republike alebo v Spoločenstve, ak boli podrobené opracovaniu alebo spracovaniu nad rámec operácií  uvedených v článku 7 ods.1,
2.  výrobky pôvodné v Slovenskej republike,
	a)  výrobky úplne získané v Slovenskej republike,
	b) 	výrobky získané v Slovenskej republike výrobou z iných výrobkov, ako sú uvedené v písmene a), ak
i)	uvedené výrobky boli podrobené dostatočnému opracovaniu alebo spracovaniu podľa článku 6, alebo ak
ii) 	tieto výrobky sú pôvodné v Ceute a Melille alebo v Spoločenstve, za predpokladu, že boli podrobené opracovaniu alebo spracovaniu nad rámec operácií uvedených v článku 7 ods. 1.
2.  Ceuta a Melilla sa považujú za jednotné územie.
3. Vývozca alebo ním splnomocnený zástupca uvedie do odseku 2 sprievodného osvedčenia  EUR.1 alebo do vyhlásenia na faktúre údaje "Slovenská republika" a "Ceuta a Melilla".  Prípadne, ak ide o výrobok pôvodný v Ceute a Melille, uvedú sa tieto údaje do odseku 4 sprievodného osvedčenia EUR.1 alebo do vyhlásenia na faktúre.
4. 	Za vykonávanie tohto protokolu v Ceute a Melille sú zodpovedné španielske colné orgány.    

HLAVA VIII
ZÁVEREČNÉ USTANOVENIA
Článok 38
Zmeny protokolu

O zmenách ustanovení tohoto protokolu rozhoduje Asociačná  rada.
SPOLOČNÉ VYHLÁSENIE TÝKAJÚCE SA KNIEŽATSTVA ANDORRA

1. 	Výrobky s pôvodom v kniežatstve Andorra, patriace do kapitol 25 až 97 Harmonizovaného systému sa budú v Slovenskej republike akceptovať ako výrobky, ktoré majú pôvod v Spoločenstve podľa tejto dohody.
2.  Protokol č. 4 sa uplatní mutatis mutandis na účely vymedzenia štatútu pôvodu uvedených výrobkov.

_______________________

SPOLOČNÉ VYHLÁSENIE TÝKAJÚCE SA REPUBLIKY SAN MARINO

1.	Výrobky, ktoré majú pôvod v Republike San Marino sa budú v Slovenskej republike akceptovať ako výrobky, ktoré majú pôvod v Spoločenstve podľa tejto dohody.
2.  Protokol č. 4 sa uplatní mutatis mutandis na účely vymedzenia štatútu pôvodu uvedených výrobkov. 

Spoločné vyhlásenie týkajúce sa revízie zmien pravidiel pôvodu v dôsledku 
zmien Harmonizovaného systému

Ak na základe zmien nomenklatúry zmeny pravidiel pôvodu ako sú uvedené rozhodnutím č….. spôsobia zmenu niektorého pravidla, ktoré platilo pred prijatím rozhodnutia č….. a tieto zmeny sa javia ako poškodzujúce záujmy príslušných sektorov, ak následne o to požiada jedna zo zmluvných strán v lehote do 31. decembra 2004, Spoločný výbor preskúma potrebu obnovenia podstaty príslušného pravidla platného pred prijatím rozhodnutia č……

Spoločný výbor rozhodne o obnove príslušného pravidla v lehote 3 mesiacov od podania žiadosti jednou zo zmluvných strán.

Ak sa obnoví pôvodné pravidlo, zmluvné strany zabezpečia právnu úpravu, ktorá umožní vrátiť dovozné alebo vývozné platby zaplatené za výrobky dovážané po 1. januári 2002, na ktoré sa dané pravidlo uplatnilo.